Eesti Rahva Muuseum

Küsimusleht nr 210

Tartu Ülikool ja haritlased

Lp kirjasaatja!

Käesoleva küsimustiku eesmärgiks on koguda **pärimust** Tartu Ülikooli, aga ka kõrghariduse ja kõrgharidusega inimeste kohta üldiselt. Meid ei huvita ülikooliga isiklikult seotud inimeste mälestused, vaid need lood, mida ülikoolist, üliõpilaselust ja haritlastest on rääkinud akadeemilisest elust eemalseisvad isikud. Meid huvitavad kõikvõimalikud tähelepanekud kõrgharidusega inimeste kohta, ka maa- ja linnarahva hulgas levinud kuulujutud, eelarvamused, legendid, see, kuidas suhtuti neisse, kes olid kõrgkoolis käinud. **Vastates täpsustage palun, millist aega, milliseid aastakümneid Te silmas peate.**

Oleksime väga tänulikud ka omaaegsete õpikute, loengukonspektide, korporatsioonidega seotud esemete, fotode ja muude akadeemilist elu puudutavate materjalide eest. Kui Te ei soovi neid muuseumile loovutada, oleme tänulikud ka informatsiooni ja võimaluse eest neist muuseumile koopia teha. Samuti oleks huvitav teada, kas teate hauakive, kuhu on märgitud, et lahkunu oli tudeng, omas teaduslikku kraadi vms.

Korrakem veelkord – meid huvitab informatsioon, mis lähtub inimestelt, kes ise pole ülikoolis käinud. Ootame tänuga nii lühivastuseid kui pikemaid lugusid ja kirjeldusi.

Vastaja isikuandmed:

– nimi (soovi korral võite kasutada varjunime või jätta nime märkimata)

– sünniaeg

– sünnikoht

– praegune elukoht

– sotsiaalne päritolu

– haridus, eriala

– elukutse

– praegune sotsiaalne seisund

**Teie suhe Tartu Ülikooli**

1. Kust pärineb Teie informatsioon Tartu ja ülikooli kohta?

2. Milline on Teie ettekujutus Tartu Ülikoolist? Millised märksõnad seostuvad ülikooliga?

3. Millega seostate Tartut (kohad, inimesed, jms)?

4. Kas keegi teie sugulastest või tuttavatest on õppinud mõnes teises kõrgkoolis?

5. Kuidas on Tartus õppimist võrreldud mujal õppimisega?

**Kõrgkooli minek**

6. Miks mindi kõrgkooli? Millised erialad olid eelistatud, millised mitte? Miks? Kuidas on suhtumine muutunud?

7. Millised olid vanemate mõtted ja soovid lastele kõrghariduse andmisel? Kas eelistati õpetada poegi või tütreid? Miks? Kuidas suhtuti naiste iseseisvasse ellu linnas?

8. Kas teate, et kõrgkooli sissesaamiseks on “kõveraid teid” kasutatud?

**Õpingud**

9. Kas õppimist kõrgkoolis hinnati kergeks või raskeks? Kas õppimist peeti tööks?

10. Milliseid õppeaineid peeti kergeteks või rasketeks? Miks?

11. Mida räägiti eksamitest, eksamisessioonidest?

12. Kas liigne õppimine võib põhjustada tervisehäireid? Tooge näiteid.

13. Kuidas hoiti õppimisest kõrvale?

14. Kas õppejõud eelistasid kedagi hindamisel? Miks?

## Õppejõud

15. Milline on “tüüpiline” professor? Kas teate anekdoote professoritest?

16. Milliseid professoreid teati nimeliselt? Kas teati professorite hüüdnimesid?

17. Kes on “dotsent”, “aspirant”?

**Üliõpilaste argielu**

18. Milline oli kodune toetus üliõpilasele? Kas käidi üliõpilast Tartus/linnas vaatamas?

19. Mida teati ülikooli ühiselamutest ja “erakatest”? Mitmekesi koos elati? Kui palju korter maksis?

20. Mida üliõpilased sõid-jõid? Kas üliõpilasele saadeti kodust süüa? Mida ja kui sageli?

21. Kas üliõpilased küsisid sageli vanematelt raha juurde? Milleks?

22. Kas õpingute ajal käidi tööl? Mis töid tehti?

23. Mida tegid üliõpilased vaheajal?

**Üliõpilaste vaba aeg**

24. Mida tegid üliõpilased vabal ajal? Millised olid meelisajaveetmiskohad?

25. Mida teate üliõpilasorganisatsioonidest?

26. Üliõpilased ja sport.

27. Üliõpilased, alkohol ja narkootikumid. Kas oli võimalik ennast ülikoolis olles põhja juua?

28. Üliõpilased ja prostitutsioon.

**Suhtumine kõrgharidusega inimestesse**

29. Kas üliõpilaste, haritud inimeste kohta kasutati mingit nimetust, hüüdnime?

30. Kuidas suhtuti haritlastesse? Kas esines arvamusi, nagu oleks intelligent eluvõõras ja abitu, et haridus tekitab “hobusevargaid”, joodikuid?

31. Kuidas suhtuti haritud naistesse?

32. Milline positsioon oli kõrgharidusega inimestel kohalikus ühiskonnas? Kas ja kuidas nad osalesid kohalikes ettevõtmistes?

33. Kas teate lugusid kohalikest haritlastest (kirikuõpetaja, arst, loomaarst)?

34. Kas ja mille poolest (riietus, käitumine, keelepruuk jne) erinesid kõrgharidusega inimesed teistest? Kas esines haridusega edvistamist? Kuidas? Kas korporandid käisid ka kodus/külas olles värvidega? Kas korporante on nähtud mõnel sündmusel (kõnekoosolekul, pulmas)?

35. Kas ja kuidas kasutati haritud inimeste abi?

**Haritlaste tõekspidamised ja käitumine**

36. Kas õppimine muutis inimeste seniseid tõekspidamisi?

37. Milline tundus olevat haritlaste suhtumine “tavalistesse” inimestesse? Kas haritlased pidasid end teistest paremaks?

38. Milline oli haritlaste suhtlusringkond? Kas haritud inimesed hoidsid kokku?

39. Kas haridus lihtsustas või takistas elukaaslase leidmist? Kust ja kuidas leidis haritud inimene elukaaslase?

40. Kuidas haritlased vaba aega veetsid? Kuidas suhtusid sportimisse? Kas teate, mida laulsid, milliseid raamatuid lugesid?

41. Haritlased ja raha.

42. Kuidas suhtusid haritud inimesed religiooni?

43. Kuidas suhtusid haritud inimesed poliitikasse? Millised olid nende poliitilised eelistused? Kuidas iseloomustate haritlaste valikuid ja käitumist “segastel aegadel”?

Ken Kalling

Tartu Ülikooli Ajaloomuuseum